Normalt henleder DNA-profiler tankerne på politiarbejde og jagten på kriminelle. Men med et nyt undervisningstilbud fra Aalborg Universitet, kan gymnasieelever i Nordjylland nu blive klogere på såkaldt DNA-fingerprinting. - Eleverne skal prøve at få en fornemmelse af, hvordan det foregår ude i den virkelige verden, hvis man får et arbejde som bioteknolog eller molekylærbiolog, siger Kigga Aae Jepsen, der er gymnasielærer på Hjørring Gymnasium. Det tilbud har man taget imod på Hjørring Gymnasium. Som led i undervisningen i bioteknologi, bliver eleverne fra 2.X i disse dage klogere på, hvad DNA er for noget. - Jeg synes, det er fedt at arbejde på den her måde i forhold til bare at sidde i klasselokalet og få noget teori. Det er fedt også at opleve, hvordan det bliver, når vi kommer ud i laboratorierne på et tidspunkt, siger Josephine Nørgaard, der går i 2.X. Det er Aalborg Universitet og Region Nordjylland, der tilbyder udstyret til tema-undervisningen.

Referat:
Et nyt undervisningstilbud fra Aalborg Universitet giver gymnasieelever mulighed for at blive kloge på DNA.